Keresztfiamnak
Ha nézek eltűnt éveimre : 
Gyermek szeretnék lenni, mint te. 
A gyermek idvezűl csak itten, 
Mert üdvről még fogalma nincsen.

Nekem már volt; a napba néztem. 
Attól látok mindent sötéten. 
Az üdvek magasát kutatva. 
Lebuktam a mély kárhozatba.

Ha néked is kell majd czipelned 
A rádszakadt élet-keservet: 
Ne állj meg sorsoddal vitázni; 
Megbírni tudjad, nem lerázni.

Ne lépj nyomomba, légy te bölcsebb ;
 Panaszszal napjaid ne töltsed. 
Ne légy telhetlen vágyaidban ;
Vedd a világot, úgy a mint van.

Dolgozzál és lesz pihenésed. 
Üdvöt ne hajszolj és eléred. 
S az élet árja bárhogy is forr, — 
Neved nem lesz hiába Viktor.
Versek